Rü jexguma inachi ga wüxi ga ngúexẽẽruü̃ ga Muĩséarü mugüwa ngu̱xẽẽtaexü̃,
rü Ngechuchuxü̃tawa naxũ na namaã janadexaxü̃ca̱x.
Rü Ngechuchuxü̃ naxüxchaü̃,
rü jemaca̱x nüxna naca rü nhanagürü:
—Pa Ngúexẽẽruü̃ ja Ngechuchux,
¿Ṯacü nixĩ i mexü̃ na chanaxüxü̃ na choxü̃́ nangẽxmaxü̃ca̱x i maxü̃ i taguma gúxü̃?
—nhanagürü.
Rü Ngechuchu nanangãxü̃,
rü nhanagürü:
—¿Nhuxũ nhaxü̃ i ngẽma ore i Muĩséarü mugüwa ümatüxü̃?
¿Rü ṯacüxü̃ i cumaã jaxuxü̃?
—nhanagürü.
Rü jema ngúexẽẽruü̃ ga Muĩséarü mugüwa ngu̱xẽẽtaexü̃,
rü Ngechuchuxü̃ nangãxü̃,
rü nhanagürü:
—¡Nüxü̃ nangechaü̃ ja Cori ja curü Tupana i guxü̃ma i curü maxü̃maã,
rü guxü̃ i cuãẽmaã,
rü guxü̃ i curü poramaã,
rü guxü̃ i nagu curüxĩnüxü̃maã!
¡Rü nüxü̃ nangechaü̃ i cumücü ngẽma na cugütama cungechaü̃xü̃rüü̃!
—nhanagürü.
Rü jexguma ga Ngechuchu rü nhanagürü nüxü̃:
—Ngẽma ore i choxü̃ namaã cungãxü̃xü̃ rü marü name.
Rü ngẽxguma ngẽma ore cuinguxẽẽ̱xgu,
rü tá cunajaxu i maxü̃ i taguma gúxü̃ —nhanagürü.
Notürü ga jema ngúexẽẽruü̃ ga Muĩséarü mugüwa ngu̱xẽẽtaexü̃,
rü nügüétüwa nachogüchaü̃.
Rü jemaca̱x Ngechuchuna naca,
rü nhanagürü:
—¿Rü texé tixĩ ja chamücü?
—nhanagürü.
Rü jexguma ga Ngechuchu rü nanangãxü̃,
rü nhanagürü nüxü̃:
—Wüxi ga jatü Jerucharéü̃wa ne naxũ,
rü Jericú ga ĩãnewa naxũ.
Rü namagu nüxü̃ nangaugü ga ngĩ́ta̱a̱xgüxü̃.
Rü guxü̃ma ga norü jemaxü̃ca̱x nangĩ̱xgü,
rü a̱i̱xrüxü̃ ga naxchiru rü ta naxca̱x nangĩ̱xgü.
Rü nanac̱uaixgü,
rü najajuãchixẽẽgü,
rü jemaãcü jéma nanata̱xgü.
—Rü jematama namawa naxüpetü ga wüxi ga Judéugüarü pai.
Notürü jexguma jema jatüxü̃ nada̱xgu rü nüxü̃ jéma naxüpetümare.
—Rü jéma naxüpetü ta ga wüxi ga Lewítanüxü̃ ga tupauca ga taxü̃newa puracüxü̃.
Rü jexguma jema jatüxü̃ nada̱xgu,
rü nüma rü ta nüxü̃ naxüpetümare.
—Notürü jixcüra rü wüxi ga Chamáriaanecü̱̃ã̱x ga jatü rü jematama namawa naxüpetü.
Rü jexguma guma jatüxü̃ nada̱xgu rü nüxü̃́ nangechaü̃tümüü̃.
—Rü guma jatüca̱x nixũ.
Rü chixü̃ rü wĩũmaã nanaxüxü̃ ga norü o̱xrigü,
rü meãma najana̱ĩ̱xgü ga jema norü o̱xrigü.
Rü nhu̱xmachi norü cowarugu nanamunagü,
rü wüxi ga pegüchicawa nanaga.
Rü jéma nüxna nadau.
—Rü moxü̃ãcü ga jexguma inaxũãchigu ga jema Chamáriaanecü̱̃ã̱x,
rü ngĩxü̃ najaxu ga taxretachinü ga norü dĩẽru,
rü jema pegüchicaarü jorana ngĩxü̃ naxã.
Rü nhanagürü nüxü̃:
“¡Nüxna nadau i nhaã jatü!
Rü ngẽxguma jexeragu naxãtanügu na nuã nangẽxmaxü̃,
rü chama tá cuxü̃́ chanaxütanü i ngẽxguma chataeguxgu”,
nhanagürü.
Rü nhanagürü ga Ngechuchu nüxü̃ ga jema ngúexẽẽruü̃ ga Muĩséarü mugüwa ngu̱xẽẽtaexü̃:
—Nhu̱xma chanaxwa̱xe i chamaã nüxü̃ cuixu i ngẽxü̃rüüxü̃ ga jema tamaẽ̱xpü̱xtanüwa ga aixcuma namücü ixĩxü̃ ga jema jatü ga ngĩ́ta̱a̱xgüxü̃ ima̱xgüxü̃ —nhanagürü ga Ngechuchu.
Rü jexguma ga jema ngúexẽẽruü̃ ga Muĩséarü mugüwa ngu̱xẽẽtaexü̃ rü nhanagürü:
—Jema Chamáriaanecü̱̃ã̱x nixĩ ga jema jatümücü ixĩxü̃,
jerü nüxü̃́ nangechaü̃tümüü̃ —nhanagürü.
Rü jexguma ga Ngechuchu rü nhanagürü nüxü̃:
—¡Nhu̱xma rü íixũ rü jema Chamáriaanecü̱̃ã̱x üxü̃rüü̃ naxü!
—nhanagürü nüxü̃.